CELEX: 32021D1779
Language: mt
Date: 2021-10-05 00:00:00
Title: Deċiżjoni ta’ Implimentazzjoni tal-Kunsill (UE) 2021/1779 tal-5 ta’ Ottubru 2021 li temenda d-Deċiżjoni ta’ Implimentazzjoni 2009/1013/UE li tawtorizza lir-Repubblika tal-Awstrija biex tkompli tapplika miżura ta’ deroga mill-Artikolu 168 tad-Direttiva 2006/112/KE dwar is-sistema komuni ta’ taxxa fuq il-valur miżjud

11.10.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 360/120
               
            
         DEĊIŻJONI TA’ IMPLIMENTAZZJONI TAL-KUNSILL (UE) 2021/1779
         tal-5 ta’ Ottubru 2021
         li temenda d-Deċiżjoni ta’ Implimentazzjoni 2009/1013/UE li tawtorizza lir-Repubblika tal-Awstrija biex tkompli tapplika miżura ta’ deroga mill-Artikolu 168 tad-Direttiva 2006/112/KE dwar is-sistema komuni ta’ taxxa fuq il-valur miżjud
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (1), u b’mod partikolari l-ewwel subparagrafu tal-Artikolu 395(1) tagħha,
         Wara li kkunsidra l-proposta tal-Kummissjoni Ewropea,
         Billi:
         
                     (1)
                  
                  
                     Id-Deċiżjoni ta’ Implimentazzjoni tal-Kunsill 2009/1013/UE (2) awtorizzat lir-Repubblika tal-Awstrija (‘l-Awstrija’) biex tapplika miżura speċjali li tidderoga mid-Direttiva 2006/112/KE (“il-miżura speċjali”). Wara estensjonijiet suċċessivi, din l-awtorizzazzjoni hija mistennija tiskadi fil-31 ta’ Diċembru 2021.
                  
               
                     (2)
                  
                  
                     Id-Direttiva tal-Kunsill 2009/162/UE (3) daħħlet l-Artikolu 168a fid-Direttiva 2006/112/KE sabiex jillimita t-tnaqqis għall-proporzjon tal-użu tan-negozju effettiv u b’hekk jiġi applikat aktar effettivament il-prinċipju skont liem it-tnaqqis isir biss sakemm l-oġġetti u s-servizzi kkonċernati jintużaw għall-iskopijiet tan-negozju tal-persuna taxxabbli. L-Artikolu 1 tad-Deċiżjoni ta’ Implimentazzjoni 2009/1013/UE ġiet emendata biex tiġi inkluża referenza għall-Artikolu 168a tad-Direttiva 2006/112/KE. Għaldaqstant it-titolu tad-Deċiżjoni ta’ Implimentazzjoni 2009/1013/UE jenħtieġ li jirreferi wkoll għall-Artikolu 168a tad-Direttiva 2006/112/KE.
                  
               
                     (3)
                  
                  
                     Il-miżura speċjali tidderoga mill-Artikoli 168 u 168a tad-Direttiva 2006/112/KE li jirregolaw id-dritt tal-persuni taxxabbli li jnaqqsu t-taxxa fuq il-valur miżjud (VAT) imposta fuq l-oġġetti u s-servizzi fornuti lilhom għall-finijiet tat-tranżazzjonijiet taxxabbli tagħhom. Il-miżura speċjali hi maħsuba biex teskludi mid-dritt għat-tnaqqis il-VAT fuq l-oġġetti u s-servizzi meta l-użu mill-persuni taxxabbli tal-oġġetti u s-servizzi f’90 % tal-każijiet ikun għal finijiet privati jew għall-finijiet tal-impjegati tagħha, jew b’mod ġenerali għal finijiet li mhumiex tan-negozju jew għal attivitajiet mhux ekonomiċi.
                  
               
                     (4)
                  
                  
                     L-għan tal-miżura speċjali huwa li tissimplifika l-proċedura tal-intaxxar u tal-ġbir tal-VAT. L-ammont ta’ taxxa dovut fil-livell tal-konsum finali huwa affettwat biss b’mod negliġibbli.
                  
               
                     (5)
                  
                  
                     Permezz tal-ittra rreġistrata mal-Kummissjoni fid-19 ta’ Marzu 2021, l-Awstrija talbet li tkun awtorizzata tkompli tapplika din il-miżura speċjali (“it-talba”).
                  
               
                     (6)
                  
                  
                     Skont l-Artikolu 395(2), it-tieni subparagrafu, tad-Direttiva 2006/112/KE, permezz ta’ ittri bid-data tas-7 ta’ April 2021, il-Kummissjoni bagħtet it-talba lill-Istati Membri l-oħrajn. Permezz ta’ bid-data tat-8 ta’ April 2021, il-Kummissjoni nnotifikat lill-Awstrija li kellha l-informazzjoni kollha meħtieġa biex tqis it-talba.
                  
               
                     (7)
                  
                  
                     Skont l-Awstrija, il-miżura speċjali kienet effettiva ħafna biex tissimplifika l-ġbir tal-VAT u biex tipprevjeni l-evażjoni u l-evitar tat-taxxa. Tnaqqas il-piżijiet amministrattivi għan-negozji u l-amministrazzjonijiet tat-taxxa, minħabba li ma hemm l-ebda ħtieġa ta’ monitoraġġ tal-użu sussegwenti tal-oġġetti u s-servizzi li għalihom kienet tapplika l-esklużjoni mit-tnaqqis meta jkunu ġew akkwistati. Għalhekk, jenħtieġ li l-Awstrija tkun awtorizzata tkompli tapplika l-miżura speċjali għal perjodu limitat ulterjuri sal-31 ta’ Diċembru 2024.
                  
               
                     (8)
                  
                  
                     Fil-każ li l-Awstrija tqis li tkun meħtieġa estensjoni lil hinn mill-2024, jenħtieġ li tissottometti talba lill-Kummissjoni sal-31 ta’ Marzu 2024, akkumpanjata minn rapport dwar l-applikazzjoni tal-miżura speċjali, inkluż rieżami tar-rata tat-tqassim applikata.
                  
               
                     (9)
                  
                  
                     Il-miżura speċjali mhu se jkollha l-ebda impatt negattiv fuq ir-riżorsi proprji tal-Unjoni li jirriżultaw mill-VAT.
                  
               
                     (10)
                  
                  
                     Jenħtieġ għalhekk li d-Deċiżjoni ta’ Implimentazzjoni 2009/1013/UE tiġi emendata skont dan,
                  
               ADOTTA DIN ID-DEĊIŻJONI:
         
            Artikolu 1
            Id-Deċiżjoni ta’ implimentazzjoni 2009/1013/UE hija emendata kif ġej:
            
                        (1)
                     
                     
                        It-titolu huwa sostitwit b’dan li ġej:
                        “Deċiżjoni ta’ Implimentazzjoni tal-Kunsill 2009/1013/UE tat-22 ta’ Diċembru 2009 li tawtorizza lir-Repubblika tal-Awstrija biex tkompli tapplika miżura ta’ deroga mill-Artikoli 168 u 168a tad-Direttiva 2006/112/KE dwar is-sistema komuni ta’ taxxa fuq il-valur miżjud”;
                     
                  
                        (2)
                     
                     
                        L-Artikoli 1 u 2 huma sostitwiti b’dan li ġej:
                        
                           “Artikolu 1
                           B’deroga mill-Artikoli 168 u 168a tad-Direttiva 2006/112/KE, ir-Repubblika tal-Awstrija hija awtorizzata teskludi kompletament it-taxxa fuq il-valur miżjud (VAT) imġarrba fuq l-oġġetti u s-servizzi mid-dritt għal tnaqqis tal-VAT meta aktar minn 90 % tal-użu ta’ dawn l-oġġetti u s-servizzi jkun għall-finijiet privati ta’ persuna taxxabbli jew tal-impjegati tagħha, jew b’mod iktar ġenerali, għal finijiet li mhumiex tan-negozju jew għal attivitajiet mhux ekonomiċi.
                        
                        
                           Artikolu 2
                           Din id-Deċiżjoni għandha tiskadi fil-31 ta’ Diċembru 2024.
                           Kull talba għal estensjoni tal-miżura ta’ deroga prevista f’din id-Deċiżjoni għandha tintbagħat lill-Kummissjoni sal-31 ta’ Marzu 2024.
                           Tali talba għandha tkun akkumpanjata minn rapport dwar l-applikazzjoni ta’ din il-miżura li jinkludi rieżami tar-rata tat-tqassim applikata fuq id-dritt għal tnaqqis tal-VAT abbażi ta’ din id-Deċiżjoni.”.
                        
                     
                  
         
            Artikolu 2
            Din id-Deċiżjoni għandha ssir effettiva fid-data tan-notifika tagħha.
         
         
            Artikolu 3
            Din id-Deċiżjoni hija indirizzata lir-Repubblika tal-Awstrija.
         
         
            Magħmul fil-Lussemburgu, il-5 ta’Ottubru 2021.
            
               
                  Għall-Kunsill
               
               
                  Il-President
               
               A. ŠIRCELJ
            
         
         
            (1)  ĠU L 347, 11.12.2006, p. 1.
         
            (2)  Id-Deċiżjoni ta’ Implimentazzjoni tal-Kunsill 2009/1013/UE tat-22 ta’ Diċembru 2009 li tawtorizza lir-Repubblika tal-Awstrija biex tkompli tapplika miżura ta’ deroga mill-Artikolu 168 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 348, 29.12.2009, p. 21).
         
            (3)  Id-Direttiva tal-Kunsill 2009/162/UE tat-22 ta’ Diċembru 2009 li temenda diversi dispożizzjonijiet tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 10, 15.1.2010, p. 14).